สลากห้าม"สมชาติ" ตั้งคนใช้เงิน
คณะกรรมการสลากประชุมด่วนห้ามผู้อำนวยการที่ถูกเลิกจ้าง แต่งตั้งพนักงาน และอนุมัติการใช้เงิน ในช่วงเวลาของการทำงานที่เหลือ 30 วัน
17 เม.ย. 2555

คณะกรรมการสลากประชุมด่วนห้ามผู้อำนวยการที่ถูกเลิกจ้าง แต่งตั้งพนักงาน และอนุมัติการใช้เงิน ในช่วงเวลาของการทำงานที่เหลือ 30 วัน 
นายอารีพงศ์ ภู่ชอุ่ม ปลัดคลัง ประธานคณะกรรมการสำนักงานสลากกินแบ่งรัฐบาล เปิดเผยว่า คณะกรรมการได้มติเห็นชอบจำกัดอำหน้าที่ของนายสมชาติ วงศ์วัฒนศานต์ ผู้อำนวยการสำนักงานสลากฯ หลังจากถูกเลิกจ้าง และให้มีผลภายใน 30 วัน หลังจากที่นายสมชาติได้รับหนังสือเลิกจ้างเมื่อวันที่ 11 เม.ย. ที่ผ่านมา



สมชาติ
ทั้งนี้ นายสมชาติ ไม่สามารถดำเนินการแต่งตั้ง และอนุมัติการบริจาคเงินต่างๆ ภายในสำนักงานสลากได้ โดยต้องส่งเรื่องทั้งหมดมาให้คณะกรรมการพิจารณาอนุมัติเห็นชอบ
นอกจากนี้ คณะกรรมการสำนักงานสลากฯ ยังได้เร่งให้คณะกรรมการสรรหาผู้อำนวยการคนใหม่ ที่มี พล.ต.ต.สุรสิทธิ์ สังขพงศ์ ซึ่งเป็นกรรมการ ให้เป็นประธานสรรหา เพื่อที่จะไม่ให้การทำงานของสำนักงานต้องหยุดชะงัก
แหล่งข่าวคลังเปิดเผยว่า คณะกรรมการสลากฯ ต้องเร่งหาผู้อำนวยการคนใหม่ เพราะเป็นเลขาคคณะกรรมการโดยตำแหน่ง หากไม่มีผู้อำนวยการ คณะกรรมการก็จะไม่สามารถประชุมทำงานกำหนดนโยบายได้
อย่างไรก็ตาม สำหรับการประชุมคณะกรรมการสลากล่าสุด นายสมชาติ ไม่ได้เข้าร่วมประชุม โดยขอลากิจ
นอกจากนี้ ในตั้งแต่เช้ามีม็อบกว่า 100 คน ได้มารวมตัวที่กระทรวงการคลัง เรียกร้องให้คณะกรรมการยกเลิกมติเลิกจ้างนายสมชาติ พร้อมทั้งเรียกร้องให้นายอารีพงศ์ออกจากตำแหน่ง โดยในช่วงเวลา 10.15 น. ม็อบได้บุกเข้ามาในกระทรวง ทำให้คณะกรรมการสลากที่ประชุมอยู่ที่บริเวณชั้น 1 ต้องขึ้นไปประชุมที่ชั้น 3 เพื่อความปลอดภัยและเรียบร้อย